Kaks takti ette

"Kaks takti ette" on Eesti Televisiooni telesaatesari ja noorte lauljate võistlus, mille eesmärk on tutvustada avalikkusele uusi lauljaid vanuses 16–28 aastat.

Lauluvõistlus aastati 
Saate "Kaks takti ette" pealkirja mõtles välja Eri Klas. Esimene võistlussaade oli eetris 12. mail 1972. Aastatel 1972–1973 toimus 14 võistlussaadet ning lõppkontsert oli Estonia kontserdisaalis. Võistluse võitis Jaak Jürisson, samal konkursil osalesid ka Kaja Kõlar, Ants Matiisen, Gunnar Graps, Sulev Luik jt.

Võistluse kaudu on kuulsaks saanud näiteks Airi Allvee, Silvi Vrait, Anne Vaarmann (praeguse nimega Anne Veski), Marju Länik, Siiri Sisask, Katrin Aare (esinejanimega Kate), Nancy Himma ja Pearu Paulus.

1992/1993. aasta võistlus
Aastal 1993 võitis saatesarja Hedvig Hanson, teise koha sai Tanja Izotova ja kolmanda Yvetta Reinsalu.

Osalesid ka Maarja-Liis Ilus, Maarja Tali, Külli Tomingas, Annely Labi, Lauri Tõnspoeg, Kersti Kuusk, Evelin Samuel, Sulev Võrno, Urmas Linnamägi jt.

1994/1995. aasta võistlus
Aastal 1995 võitis saatesarja Tiiu Tulp, teise koha sai Maian Kärmas ja kolmanda Kaja Ristila.

Osalesid teiste seas Arlet Palmiste, Gerli Padar, Kelli Uustani, Lauri Liiv, Maarja-Liis Ilus, Astra Põder ja Sirli Hiius (esinejanimega Sarah).

1997. aasta võistlus
1997. aasta võistluse võitis ülekaalukalt Haljalast pärit 17-aastane Gerli Padar, kes sai kõikidelt žüriiliikmetelt peale Koit Toome, kes andis 3 punkti, maksimumpunktid (8) ja teenis seega kokku 67 punkti.

Finaalis esitas Gerli Padar ameerika džässrokkansambli Blood, Sweat and Tears 1969. aastast pärit loo "Spinning Wheel" ja tuntud armastusballaadi "When I Fall In Love".

Teise koha sai kaheksa finalisti hulgas 16-aastane Hanna Pruuli (54 punkti), kolmanda koha sai 50 punktiga Vaiko Eplik, neljandaks jäi 46 punktiga teine finaali jõudnud meessolist Freddy Tomingas, viiendale kohale jäi 39 punktiga 16-aastane Hanna-Liina Võsa.

Raadio 2 korraldatud publikuhääletusest võttis osa 1334 televaatajat, kelle lemmikuks osutus Hanna-Liina Võsa. Järgnesid Gerli Padar ja Freddy Tomingas.

1999. aasta võistlus
1999. aasta saatesarja võitis 18-aastane Haljalast pärit Tanel Padar, kes esitas finaalis laulud "Desperado" ja "Capital "S"".

Teisele kohale tuli Eda-Ines Etti ja kolmandale Kaire Vilgats.

Publikupreemia pälvis Lea Teemets.

Finaali pääsesid veel Bert Pringi, Kadi Toom, Maiken, Lauri Pihlap, Kärt Kaljaspolik ja Dagmar Oja.

2001. aasta võistlus
2001. aasta võistluse võitis 21-aastane Susan Lilleväli, teise koha pälvis Hatuna ja kolmandale kohale tuli Marion Untera.

Publiku lemmikuks osutus Annika Purje ja Coca-Cola auhinna võitis ainuke meesfinalist Sergei Solovjov.

Lauljaid saatis ansambel Easy Living Ivo Vanema juhatusel. Tausta laulsid "Kahe takti" 1999. aasta finalistid Kaire Vilgats, Dagmar Oja ja Bert Pringi.

Võitja Susan Lilleväli sai Eesti Artistide Agentuurilt auhinnaks plaadistuslepingu, kuid plaat ei ilmunud kunagi.

2003. aasta võistlus
2003. aasta võistluse võitis Georg Otsa nimelises Tallinna Muusikakoolis pop-džässlaulu õppiv 19-aastane Ewert Sundja, kes esitas Robbie Williamsi ja Guy Chambersi laulu "Something Beautiful". Teisele kohale tuli Julia Boman.

Publiku lemmikuks osutus Rolf Roosalu. Eripreemiad pälvisid Mai Leemet ja Julia Boman.

Finaali jõudsid Julia Boman, Arno Suislep, Rolf Roosalu, Peeter Ott, Sofia Rubina ja Ewert Sundja.

Saatejuht oli Anu Välba.

2005. aasta võistlus
2005. aasta võistlusele registreerus 150 lauljat. Eelvoorudest pääses edasi 45 lauljat. 18 poolfinalistist pooled valis žürii ja pooled selgusid vaatajahääletuses.

Finaali pääsesid Uku Suviste, Viktoria Seimar, Triin Toomesaar, Silver Sepp, Laura Põldvere, 
Meribel Müürsepp, Nikita Kozlov ja Hannaliisa Uusma.

Võitis 96 punktiga Tartust pärit laulja Laura Põldvere, teiseks tuli 93 punktiga tartlanna Hannaliisa Uusma ja kolmandaks 92 punktiga Uku Suviste. Publiku lemmikuks osutus Hannaliisa Uusma, kes kogus telefonihääletusel 1228 poolthäält. Uusma hääletati ka Raadio 2 kuulajate lemmiklauljannaks.

Lauljaid saatis stuudiokollektiiv Toomas Vanema juhatusel. Taustalauljad olid Dagmar Oja, Jelena Juzvik ja Mikko Maltis.

Saatejuht oli Vaiko Eplik.

Saadete režissöör oli Eva Katariina Taimre, toimetajad Eve Viilup ja Anu Välba, muusikajuht Elmar Liitmaa, produtsent Ruth Heinmaa ja peaprodutsent Juhan Paadam.

Võitjad
1972/73 – Jaak Jürisson
1977/78 – duett Eve Vares – Seidi Kudu
1980/81 – Arvo Aun 
1981/82 – ansambel Spiraal Heini Vaikmaa eestvõttel
1984/85 – Anne Lahesaare
1987/88 – Piret Sirp
1990/91 – Airi Allvee
1992/93 – Hedvig Hanson
1994/95 – Tiiu Tulp
1997 – Gerli Padar
1999 – Tanel Padar
2001 – Susan Lilleväli
2003 – Ewert Sundja
2005 – Laura Põldvere
2007 – Margus Vaher

Viited 

 "Kaks takti ette" (1972– )
 Kaks takti ette rühib ülesmäge, Eesti Päevaleht, 30. aprill 1999

Eesti telesaated
Eesti Televisiooni telesaated